वस्त्र मंत्रालय
भारत के वस्त्र उद्योग को सशक्त बनाने के लिए फैशन उद्योग के लिए 5-एफ है : श्री पीयूष गोयल
केंद्रीय वस्त्र मंत्री और हरियाणा के मुख्यमंत्री ने निफ्ट के पंचकुला परिसर का उद्घाटन किया
केंद्रीय वाणिज्य और उद्योग, उपभोक्ता मामले, खाद्य और सार्वजनिक वितरण और वस्त्र मंत्री श्री पीयूष गोयल और हरियाणा के मुख्यमंत्री श्री मनोहर लाल खट्टर ने आज पंचकुला में राष्ट्रीय फैशन प्रौद्योगिकी संस्थान के नए परिसर का उद्घाटन किया।
उद्घाटन के बाद अपने संबोधन के दौरान, श्री पीयूष गोयल ने परिसर की योजना और निर्माण पर काम करने वाली विभिन्न टीमों, आर्किटेक्चर विभाग, एनआईएफटी, हरियाणा तकनीकी शिक्षा और अन्य विभागों के प्रयासों की सराहना की। केंद्रीय मंत्री ने हरियाणा के मुख्यमंत्री श्री मनोहर लाल के प्रयासों की भी प्रशंसा की, जिन्होंने इस परिसर को स्थापित करने में अहम भूमिका निभाई। श्री गोयल ने भारत के वस्त्र उद्योग को दुनिया में एक बड़ा नाम बनाने के लिए फैशन इंडस्ट्री के लिए 5-एफ का मंत्र दिया जो है- फार्म, फाइबर, फैब्रिक, फैशन और फॉरेन एक्सपोर्ट ।
हरियाणा के मुख्यमंत्री श्री मनोहर लाल ने योजना एवं केंद्र की स्थापना में सहयोग और मार्गदर्शन के लिए पूर्व वस्त्र मंत्री श्रीमती स्मृति ईरानी और प्रधानमंत्री श्री नरेन्द्र मोदी को धन्यवाद दिया। उन्होंने कहा कि केंद्र की इमारत असाधारण है। उन्होंने केंद्र सरकार से सेंटर के लिए एम्फीथिएटर और ऑडिटोरियम बनाने के लिए आगे भी धनराशि प्रदान करने का अनुरोध किया। उन्होंने देशभर से आए छात्रों का हरियाणा में स्वागत भी किया।
माननीय श्री ज्ञान चंद गुप्ता, हरियाणा विधानसभा अध्यक्ष, अंबाला के सांसद माननीय श्री रतन लाल कटारिया और हरियाणा के शिक्षा मंत्री श्री कंवर पाल गुर्जर भी इस मौके पर मौजूद थे।
गणमान्य व्यक्तियों द्वारा पट्टिका का अनावरण और फीता काटने के साथ ही परिसर का उद्घाटन हुआ और कार्यक्रम की शुरुआत हुई। इसके बाद परिसर का भ्रमण कराया गया और परिसर के लॉन में पौधे लगाए गए।
सीई  कार्यक्रमों के साथ 2019 में स्थापित, एनआईएफटी  पंचकुला सबसे युवा संस्थानों में से एक है और तेजी से आगे बढ़ रहा है। इसके डिग्री स्टूडेंट्स का पहला बैच  वर्ष 2020 में शामिल हुआ। आउटलुक इंडिया द्वारा 2022 में की गई एक स्टडी में केंद्र को फैशन शिक्षा के क्षेत्र में देश में 13वें स्थान पर रखा गया है। निफ्ट पंचकुला फैशन डिजाइन, टेक्सटाइल डिजाइन, फैशन संचार और फैशन प्रौद्योगिकी में चार स्नातक कार्यक्रम और डिजाइन स्पेस एवं फैशन मैनेजमेंट में दो स्नातकोत्तर की पढ़ाई कराता है।
यह कैंपस 2019 से पंचकुला के सेक्टर 26 स्थित राजकीय पॉलिटेक्निक परिसर से संचालित हो रहा है। अपने शुरुआती वर्षों में, निफ्ट पंचकुला को ऑनलाइन विद्यार्थियों का स्वागत करने में सबसे बड़ी चुनौती का सामना करना पड़ा। अब, महामारी का खतरनाक दौर समाप्त होने के बाद, मोरनी हिल्स की पृष्ठभूमि में हरे भरे परिसर के साथ विभागों में विभिन्न प्रयोगशालाओं से सुसज्जित भवन वाला निफ्ट अपने छात्रों के स्वागत के लिए तैयार है। यह केंद्र हरियाणा राज्य के छात्रों के प्रवेश के लिए स्टेट डोमिसाइल  की भी पेशकश करता है। भारत सरकार की विभिन्न योजनाओं के तहत योग्य छात्रों को वित्तीय सहायता भी मिलती है। परिसर में छात्राओं की सुरक्षा और सुविधा को ध्यान में रखते हुए 108 विद्यार्थियों के लिए गर्ल्स हॉस्टल भी है, जो अगस्त 2022 में आगामी सत्र से शुरू हो जाएगा। हथकरघा और हस्तशिल्प कार्यालय, वस्त्र मंत्रालय, भारत सरकार के निर्देश पर कार्यान्वित विभिन्न योजनाओं के तहत पाठ्यक्रम और संकाय स्वदेशी शिल्प के उत्थान और कारीगरों के कल्याण के प्रति समर्पित हैं।
मास्टर ऑफ फैशन मैनेजमेंट के 33 विद्यार्थियों का पहला स्नातकोत्तर बैच वर्ष 2022 में निकला और टाटा ट्रेंट, रिलायंस ब्रांड्स, लैंडमार्क ग्रुप, शॉपर्स स्टॉप, ग्रासिम आदि कंपनियों में प्लेसमेंट हो गया।
निफ्ट देश में फैशन शिक्षा का अग्रणी संस्थान है और वस्त्र एवं परिधान उद्योग के पेशेवर मानव संसाधन प्रदान करने में आगे रहा है। 2006 में भारतीय संसद के अधिनियम द्वारा भारत के राष्ट्रपति की मौजूदगी के बाद इसे संवैधानिक संस्थान माना गया और देशभर में इसके 17 पूर्ण विकसित परिसर हैं। यह संस्थान डिजाइन, प्रौद्योगिकी और प्रबंधन से संबंधित फैशन में उच्चतम मानकों को सीखने-समझने का अवसर प्रदान करता है। उद्योग के लिए उभरते हुए प्रासंगिक वैश्विक रुझानों पर ध्यान केंद्रित करते हुए, विद्यार्थियों को भारत के पारंपरिक वस्त्रों और शिल्पों से अवगत कराया जाता है जिससे वे प्रेरणा ले सकें।